春雪二首  其一
作者：張耒
朝代：宋

paragraphs: 春雲驕不行，凍雨作飛雪。
夜深歸無燭，已覺馬蹄滑。
那知事未已，通夕注不歇。
堂寒曉附火，簷滴更清絕。
前者城東遊，桃李粲已發。
陰陽不可料，寒氣晚猶洩。
青青高坡麥，舊事日可閱。
當春望時雨，盛雪或爲孽。
生民常苦勤，不敢愛膏血。
如何待一飽，常苦神物奪。
茫茫元精理，未易論本末。
解裘換斗酒，莫畏衣百結。